寄渚宮遺民弘里生
作者：溫庭筠
朝代：唐

paragraphs: 柳弱湖堤曲，籬疎水巷深。
酒闌初促席，歌罷欲分襟。
波月欺華燭，汀雲潤故琴。
鏡清花並蔕，牀冷簟連心。
荷疊平橋暗，萍稀敗舫沈。
城頭五通鼓，窗外萬家砧。
異縣魚投浪，當年鳥共林。
八行香未滅，千里夢難尋。
未肯暌良願，空期嗣好音。
他時因詠作，猶得比南金。